b'\n_START_ARTICLE_\nZX81\n_START_SECTION_\nTekniikka\n_START_PARAGRAPH_\nZX80 ja ZX81 edustivat suunnittelultaan \xc3\xa4\xc3\xa4rimmilleen viety\xc3\xa4 kustannusten minimointia. N\xc3\xa4pp\xc3\xa4imist\xc3\xb6n\xc3\xa4 k\xc3\xa4ytettiin kalvon\xc3\xa4pp\xc3\xa4imi\xc3\xa4 ja keskusmuistia oli perusmallissa tasan yksi kilotavu. Edes itsen\xc3\xa4ist\xc3\xa4 videopiiri\xc3\xa4 ei ollut, vaan Sinclair s\xc3\xa4\xc3\xa4sti k\xc3\xa4ytt\xc3\xa4m\xc3\xa4ll\xc3\xa4 prosessorin osoitelaskuria n\xc3\xa4ytt\xc3\xb6muistilaskurina. T\xc3\xa4m\xc3\xa4n vuoksi kuvan n\xc3\xa4ytt\xc3\xa4minen kuvaruudulla ohjelman suorituksen aikaan hidasti koneen nopeuden murto-osaansa. Muistin s\xc3\xa4\xc3\xa4st\xc3\xa4miseksi muistiin tallennettiin vain joka rivin n\xc3\xa4kyv\xc3\xa4t merkit ja rivinvaihtokoodi. Jos muisti k\xc3\xa4vi v\xc3\xa4hiin, ruudulla n\xc3\xa4kyvien tekstirivien m\xc3\xa4\xc3\xa4r\xc3\xa4 v\xc3\xa4heni. Kuva oli mustavalkoinen ja n\xc3\xa4ytt\xc3\xb6n\xc3\xa4 k\xc3\xa4ytettiin televisiota, joka kytkettiin RF-liit\xc3\xa4nn\xc3\xa4ll\xc3\xa4. N\xc3\xa4yt\xc3\xb6lle mahtui 24 kappaletta 32 merkin mittaisia rivej\xc3\xa4. Koneessa oli my\xc3\xb6s mahdollisuus 64\xc3\x9748 "pikselin" grafiikkaan k\xc3\xa4ytt\xc3\xa4m\xc3\xa4ll\xc3\xa4 lohkomerkkej\xc3\xa4._NEWLINE_Suorittimena oli NECin valmistama halpa 3,25 MHz:n Z80-klooni. Koneeseen oli my\xc3\xb6s saatavilla 16 Kt:n ja my\xc3\xb6hemmin 32:n ja 64 Kt:n muistinlaajennus._NEWLINE_\xc3\x84\xc3\xa4niominaisuuksia ei ollut._NEWLINE_Ulkoinen kasettiasema oli ainoa tapa ladata ja tallentaa ohjelmia.\n_START_SECTION_\nEroavaisuudet\n_START_PARAGRAPH_\nZX80:n ja ZX81:n erot olivat p\xc3\xa4\xc3\xa4asiassa ROM-muistissa: ZX80:n koko varusohjelmisto BASIC-tulkkeineen mahtui 4 kilotavun ROM-piirille, kun taas ZX81:ss\xc3\xa4 k\xc3\xa4ytettiin 8 kilotavun piiri\xc3\xa4 ja BASIC tuki my\xc3\xb6s liukulukuja. Siin\xc3\xa4 oli my\xc3\xb6s mahdollisuus kytke\xc3\xa4 FAST- ja SLOW-k\xc3\xa4skyill\xc3\xa4 ruudunp\xc3\xa4ivitys pois ja p\xc3\xa4\xc3\xa4lle ohjelman nopeuttamiseksi. Useimmista muista kotimikrovalmistajista poiketen Sinclair ei ostanut BASIC-tulkkia Microsoftilta vaan ohjelmoi omansa.\n_START_SECTION_\nVaikutus\n_START_PARAGRAPH_\nLaitteen halpa hinta mahdollisti oman tietokoneen hankkimisen aiempaa laajemmin. Pelikehitt\xc3\xa4j\xc3\xa4t kuten Jeff Minter aloittivat hankkimalla ZX80:n.'